Ne place să credem că sentimentele romantice
sunt spontane, de nedescris și vin din inimă.
În realitate, creierul face o serie
de calcule complexe în câteva secunde,
care determină atracția.
Nu mai sună așa poetic, nu?
Dar pentru că au loc aceste calcule
nu înseamnă că sentimentele calde și pufoase sunt doar în capul tău.
De fapt, toate cele cinci simțuri joacă un rol,
fiecare capabil să voteze pentru sau împotriva unei atracții.
Ochii sunt prima componentă în atracție.
Multe standarde vizuale de frumusețe diferă
de la o cultură sau o eră la alta,
iar semnele tinereții, fertilității și sănătății,
cum ar fi părul lung și strălucitor,
sau pielea netedă, fără cicatrice,
sunt căutate
pentru că sunt asociate cu reproductivitate mărită.
Iar când ochii zăresc ceva ce le place,
instinctul este de a te apropia
pentru ca și celelalte simțuri să poată investiga.
Contribuția nasului la romantism
e mai presus de sesizarea parfumului sau a coloniei.
E capabil să perceapă semnale chimice naturale
numite feromoni.
Acestea nu numai că transmit
informații fizice sau genetice importante despre sursă,
ci și activează un răspuns
psihologic sau comportamental.
Într-un studiu, un grup de femei aflate la puncte diferite în ciclul de ovulație
au purtat aceleași tricouri trei nopți la rând.
Bărbați voluntari au fost desemnați aleatoriu
să miroase unul dintre tricourile purtate,
sau unul nepurtat,
mostre de salivă au indicat o creștere a nivelului testosteronului
la cei care au mirosit tricoul unei femei care ovula.
O asemenea creștere a testosteronului
poate da unui bărbat impulsul de a curta o femeie
pe care altfel poate nu ar fi observat-o.
Nasul unei femei e foarte bine racordat
la moleculele CMH (Complex Major de Histocompatibilitate)
folosite la combaterea bolilor.
În acest caz, opușii se atrag.
Când într-un studiu li s-a cerut unor femei să miroase tricourile
purtate de diverși bărbați,
au preferat mirosurile celor ai căror
molecule CMH erau diferite de ale lor.
E logic.
Genele care produc o varietate mai mare a imunității
pot oferi progeniturilor un avantaj în supraviețuire.
Și urechile noastre cauzează atracția.
Bărbații preferă femeile cu voci ascuțite și suave,
cu distanțe mari între formanți,
corelate cu dimensiuni mai mici ale corpului.
Femeile, în schimb, preferă voci grave
cu distanțe mici între formanți,
sugerând dimensiuni corporale mari.
Nu e surprinzător
că atingerea e esențială romantismului.
În acest experiment,
fără să-și dea seama că studiul începuse,
participanții au fost rugați să-și țină puțin cafeaua,
care era fie fierbinte, fie rece.
Mai târziu, participanții au citit o poveste
despre o persoană imaginară
și li s-a cerut să-i evalueze personalitatea.
Cei care au ținut ceașca fierbinte de cafea
au perceput persoana din poveste ca fiind mai fericită,
mai sociabilă, mai generoasă și mai binevoitoare
decât cei care au ținut ceașca de cafea rece,
care au evaluat persoana drept rece, stoică și lipsită de afecțiune.
Dacă un potențial partener reușește să treacă
aceste teste, mai are unul:
infamul prim sărut,
un schimb bogat și complex
de instrucțiuni tactile și chimice,
cum ar fi mirosul respirației
și gustul gurii.
Momentul magic e atât de crucial
încât majoritatea bărbaților și a femeilor
au semnalat pierderea atracției pentru cineva
după un prim sărut nereușit.
Odată confirmată atracția,
fluxul sanguin e inundat
de norepinefrină,
care activează răspunsul de tip luptă sau fugă.
Inima bate mai repede,
pupilele se dilatează
și organismul eliberează glucoză pentru energie adițională,
nu pentru că ai fi în pericol,
ci pentru că organismul îți zice
că se petrece ceva important.
Ajutându-te să te concentrezi,
norepinefrina creează un fel de „vedere de tunel”,
blocând obiectele din jur care ți-ar distrage atenția,
uneori chiar alterând felul în care percepi timpul
și îmbunătățindu-ți memoria.
Așa s-ar putea explica de ce oamenii nu uită niciodată primul sărut.
Ideea că o parte atât de mare din atracție
e influențată de substanțe chimice și de biologia evolutivă
ar putea părea rece și științifică, deloc romantică,
dar data viitoare când vezi pe cineva de care îți place,
încearcă să apreciezi felul în care corpul tău face pe pețitorul
pentru a decide dacă acel străin frumos e potrivit pentru tine.